b'\n_START_ARTICLE_\nJaakko Passinen\n_START_PARAGRAPH_\nJaakko Passinen (26. joulukuuta 1852 Kauhava \xe2\x80\x93 31. tammikuuta 1921 Isokyr\xc3\xb6) oli suomalainen kanttori-urkuri, oopperalaulaja ja director cantus. Passinen kasvoi k\xc3\xb6rttil\xc3\xa4isess\xc3\xa4 her\xc3\xa4nn\xc3\xa4iskodissa. H\xc3\xa4n teki oopperadebyyttins\xc3\xa4 Lorenzon roolissa Fra Diavolossa Helsingiss\xc3\xa4 4. tammikuuta 1877 ja opiskeli Tukholman kuninkaallisessa musiikkiakatemiassa 1878\xe2\x80\x931880. Passisen laulu\xc3\xa4\xc3\xa4ni oli korkea tenori, jota h\xc3\xa4nen lauluopettajansa, professori Julius G\xc3\xbcnther, usein ep\xc3\xa4ili korkeimmaksi pohjoismaissa kuulluksi._NEWLINE_Passinen toimi koulutarkastajan ja johtokunnan pyynn\xc3\xb6st\xc3\xa4 my\xc3\xb6s v\xc3\xa4liaikaisena kansakoulunopettajana Lehm\xc3\xa4joelle perustetussa alakoulussa vuosina 1896\xe2\x80\x931902, vaikkei ollut itse k\xc3\xa4ynyt kansakoulua. H\xc3\xa4net tunnettiin is\xc3\xa4nmaanyst\xc3\xa4v\xc3\xa4n\xc3\xa4, joka piilotteli vainottuja j\xc3\xa4\xc3\xa4k\xc3\xa4riliikkeen miehi\xc3\xa4 kodissaan. Passinen k\xc3\xa4rsi vuonna 1920 halvauksen, joka j\xc3\xa4tti h\xc3\xa4net liikunta- ja puhekyvytt\xc3\xb6m\xc3\xa4ksi. Viel\xc3\xa4 t\xc3\xa4m\xc3\xa4n j\xc3\xa4lkeenkin h\xc3\xa4n lauloi ooppera-aarioita, vaikkei voinut lausua sanoja.'